মালফি প্ৰজাতিৰ কৃমি দক্ষিণ আৰু পূব এচিয়া অঞ্চলত পোৱা যায়। উত্তৰ আমেৰিকাত ফাইলেৰিয়া ৰোগী বিৰল। এই ৰোগৰ কাৰক কৃমিৰ পলু, বিভিন্ন প্ৰজাতিৰ মহ-মাখি আদিয়ে এজনৰ গালৈ বিয়পায়। সমগ্ৰ বিশ্বত প্ৰায় ১২০ নিযুত লোক ফাইলেৰিয়াত আক্ৰান্ত হৈ আছে। এই ৰোগৰ প্ৰাদুৰ্ভাৱ থকা অঞ্চলবিলাকত দীৰ্ঘদিনৰ কাৰণে ভ্ৰমণ কৰিবলৈ যোৱা পৰ্যটক বা কৰ্মীসকল সেই অঞ্চলবিলাকৰ মহৰ কামোৰণিৰ সন্মুখীন হ ’ লে এই ৰোগত আক্ৰান্ত হোৱাৰ আংশকা থাকে। আমেৰিকাত দেখা পোৱা এই ৰোগত আক্ৰান্ত লোকসকল এই ৰোগ অধ্যুষিত দেশৰ পৰা প্ৰব্ৰজিত লোক। সম্পৰ্কিত বিসংগতিবোৰ - তলত উল্লেখ কৰা বিসংগতিবিলাক ফাইলেৰিয়াৰ লক্ষণৰ সৈতে প্ৰায় একে। আফ্ৰিকাত পোৱা বহুকোষবিশিষ্ট পৰজীৱী ‘ একান্থ ’ চিলোমেমাৰ্পাছটেনছ ’ এবিধ কৃমি। এইবিধ পৰজীৱীৰ সংক্ৰমণ হ ’ লে প্ৰথম অৱস্থাত কোনোধৰণৰ লক্ষণ প্ৰকাশ নেপায়। পিছলৈ ৰোগীৰ ছালত খজুৱতি, পেটৰ বিষ, বুকুৰ বিষ, পেশীৰ বিষ আৰু ছালত ঠায়ে ঠায়ে উখহি উঠিব পাৰে। অন্যান্য লক্ষণৰ ভিতৰত লিভাৰ আৰু প্লীহাৰ আকাৰ অস্বাভাৱিকভাৱে বৃদ্ধি পাব পাৰে। ৰোগ নিৰ্ণয় ব্যৱস্থা: ফাইলেৰিয়া ৰোগ নিৰ্ণয়ৰ বাবে ৰোগীৰ শৰীৰৰ ৰক্তত নমুনা সংগ্ৰহ কৰি তাত ঘূৰণীয়া কৃমিৰ পলু (Larvae) আছেনে নাই, সেই পৰীক্ষা কৰা হয়। সাধাৰণতে ৰাতি ৰোগীৰ তেজত ফাইলেৰিয়াৰ পৰজীৱী অধিক মাত্ৰাত পোৱা যায় বাবে ৰোগীৰ পৰ ৰাতিহে ৰক্তৰ নমুনা সংগ্ৰহ কৰা হয়। তেজত এইবিধ পৰজীৱীৰ পলু পোৱা নগ ’ লেও, ৰোগীৰ লসীকা গ্ৰন্থিত প্ৰাপ্তবয়স্ক কৃমি পোৱা যাব পাৰে। অৱশ্যে শেহতীয়াকৈ উদ্ভাৱন কৰা এটা পৰীক্ষা পদ্ধতিত ৰোগীৰ শৰীৰৰ পৰা দিনটোৰ যিকোনো সময়ত সংগ্ৰহ কৰা তেজৰ নমুনা পৰীক্ষা কৰিও ফাইলেৰিয়া ৰোগ নিৰ্ণয় কৰিব পাৰি। চিকিৎসা - এই ৰোগৰ বাবে যিকোনো প্ৰধান পৰজীৱী প্ৰতিৰোধী এবিধ ঔষধৰ খোৰাক ক্ৰমে বৃদ্ধি কৰি ব্যৱহাৰ কৰাটোৱেই এই ৰোগৰ চিকিৎসা। এই দৰববিলাকৰ ভিতৰত- Ivermectin, Albendazole আৰু Diethybarbamazine আদিয়েই প্ৰধান। এই ঔষধবিলাকে পৰজীৱী কৃমি পলুৰ সংক্ৰমণ ৰোধ কৰে, প্ৰাপ্তবয়স্ক কৃমি পৰজীৱীবোৰ ধ্বংস কৰে। এই ঔষধবিলাক যথেষ্ট ফলপ্ৰসূ ঠিকেই, কিন্তু এইবিলাকৰ কিছুমান প্ৰচণ্ড পাৰ্শ্বক্ৰিয়াও আছে। অৱশ্যে এই পাৰ্শ্বক্ৰিয়াবিলাক এন্টি হিষ্টমিনিক ঔষধ বা এন্টি-ইনফ্লেমেটৰি ঔষধ প্ৰয়োগ কৰি নাইকিয়া কৰিব পাৰি। শৰীৰৰ পৰা প্ৰাপ্তবয়স্ক কৃমি নাইকিয়া কৰাৰ প্ৰক্ৰিয়া যথেষ্ট সাৱধানেৰে কৰিব লাগে, কাৰণ লসীকা নলী আৰু তেজত মৃত কৃমিৰ অধিক গাঢ়তাই ৰোগীৰ শৰীৰত এলাৰ্জি বা ছালত ফোঁহাৰ সৃষ্টি কৰিব পাৰে। অণ্ডস্থলীত অস্বাভাৱিক মাত্ৰাত জলীয় দ্ৰব্য গোট খাই থাকিলে কোনো কোনো ৰোগীক অস্ত্ৰোপচাৰো কৰিব লগা হ ’ ব পাৰে। প্ৰাপ্তবয়স্ক মৃত কৃমিৰ বোজা কমাবৰ বাবেও অস্ত্ৰোপচাৰৰ সহায় ল ’ ব লগা হয়। অস্বাভাৱিকভাৱে ফুলি উঠা ভৰিৰ চিকিৎসাত ইলাষ্টিকযুক্ত মোজাও ব্যৱহাৰ কৰা হয়। ক্ৰান্তীয় অঞ্চলত ফাইলেৰিয়া ৰোগ নিয়ন্ত্ৰণৰ ক্ষেত্ৰত মহ নিয়ন্ত্ৰণ ব্যৱস্থাও এক উল্লেখযোগ্য পদক্ষেপ। পুনৰ সংক্ৰমণ নোহোৱালৈকে এই ৰোগটো নিজে নিজে এটা সীমাৰ ভিতৰত থাকে। সেয়ে যদি ৰোগীৰ চিকিৎসা নকৰাকৈ ৰাখিলেও ৰোগটো বিস্তাৰিত হোৱাৰ আশংকা নাথাকে। উৎস: স্বাস্থ্য আৰু দীৰ্ঘজীৱন